"ชีวิตชีวา" ร้านขนมน่ารักๆในศิริมังคลาจารย์ซอย 7
เข้าซอยไปหน่อยนึงครับ อยู่หน้าร้าน Cheeva Spa
 ร้านเล็กๆ มีแค่ไม่กี่โต๊ะ นั่งได้ทั้งด้านนอก ด้านใน 
ร้านอยู่ใต้ต้นไม้ใหญ่ หลังคาใส่แผ่นกระเบื้องใส  มองเห็นต้นไม้ด้านบน ทำให้ร้านดูโปร่งขึ้นเยอะ 
จอดรถข้างถนนในซอยได้ แต่ที่จอดหายากครับ 

 ขนมมี 3อย่าง "บิงซู" ทุกเมนูราคาเดียว 169บาท 
"บิงซู" น้ำแข็งใสของเกาหลี ที่ต่างจากน้ำแข็งใส แบบปกติ ตรงที่เค้าจะใช้นมสดมาทำให้เป็นเกล็ดออกมาเป็นปุยนุ่นสีขาวละเอียดเหมือนเกล็ดหิมะ 
รสชาติหวานมัน รสสัมผัสเนียนนุ่ม ละลายในปาก 
 มีให้เลือก 3เมนู 3รส 3แบบ แล้วแต่ชอบครับ

☆ บิงซูข้าวเหนียวมะม่วง
 บิงซูใส่เนื้อมะม่วงสด โรยอัลมอนด์แผ่นบางกรอบ
กินคู่กับข้าวเหนียวมูลนุ่มๆ และน้ำกะทิรสหวานมัน

☆ บิงซูชอคโก้ลาวา
 บิงซูราดนมข้นๆโรยผงโกโก้ ราดซอสชอคโกแลต
ด้านในเป็นบิสกิตชอคโกแลตชิ้นเล็กๆ กรุบกรอบ

☆ บิงซูสตรอเบอรี่ชีสเค้ก
 บิงซูใส่สตรอเบอรี่สด ราดซอสสตรอเบอรี่รสหวาน อมเปรี้ยว ด้านในเป็นชีสเค้กเนื้อเนียนนุ่มหอมมัน 

 นอกจากเมนูบิงซูแล้ว ยังมีเค้กในตู้ที่หน้าตาใช้ได้แต่ไม่ได้ลอง ราคากลางๆ ชิ้นละประมาณ 100บาท

 เครื่องดื่มมีทั้ง ชา กาแฟ ร้อนเย็น ราคาไม่แพง 
น้ำปั่น น้ำผลไม้ สมูตตี้ มีน้ำเปล่าบริการฟรีครับ


 สรุปว่าร้านสวยเก๋ไก๋วัยรุ่น ขนมน่ารัก ราคาไม่แพง
ร้านเล็กๆแต่คนเต็มตลอด เมนูน้อยแต่อร่อยใช้ได้ 
บิงซูหน้าตาดี รสหวานมัน ชอบรสสตรอเบอรี่ที่สุด 
มีรสเปรี้ยวจากซอสและสตรอเบอรี่สด รสเค็มนิดๆ จากชีสเค้กตัดเลี่ยนรสนมได้ดี แต่ต้องรีบกินหน่อย
เพราะละลายเร็วกว่าบิงซูแบบต้นตำรับพอสมควร 
แล้วก็ช้อนเล็กไปหน่อย ไม่ค่อยสะใจเท่าไหร่ครับ


 
